La Llei 3/1998, de 27 de febrer, de la intervenció integral de l'Administració ambiental, instaura a Catalunya un nou model d'intervenció administrativa de les activitats amb incidència ambiental.
Per tal d'agilitar els procediments administratius a què se sotmeten les activitats i reduir les càrregues dels particulars, aquest nou model d'intervenció estableix un repartiment de funcions entre les diferents administracions, cosa que evita la superposició d'actuacions i garanteix alhora la col·laboració i coordinació entre elles.
El repartiment de funcions entre el municipi i el consell comarcal que fa l'article 29.2 la Llei 3/1998 i que afecta les activitats compreses en el seu annex II.2 que no tenen intervenció administrativa prèvia de l'òrgan ambiental competent de la Generalitat, atribueix als ajuntaments de més de 50.000 habitants la facultat d'avaluar i emetre informe respecte d'aquestes activitats, i als consells comarcals quan es tracti d'ajuntaments amb un nombre inferior a 50.000 habitants.
Igualment, l'article 87 del Reglament general de desplegament de la Llei 3/1998 els atribueix la competència per a l'avaluació de les actuacions de control.
També es preveu que aquells ajuntaments de menys de 50.000 habitants que disposin de suficient capacitat tècnica i de gestió puguin obtenir les mateixes competències per atribució de l'òrgan ambiental competent de l'Administració de la Generalitat.
En conseqüència, és necessari regular la composició i funcions de les unitats tècniques dels ens locals que han de formular l'avaluació i l'informe de les activitats recollides a l'annex II.2 i també establir el procediment d'atribució de competències als municipis de menys de 50.000 habitants, d'acord amb la Llei 3/1998 i el Decret 136/1999, que la desplega.
Per tant, d'acord amb la disposició final tercera de la Llei 3/1998 i d'acord amb el dictamen de la Comissió Jurídica Assessora,
Constitució de les ponències ambientals dels ens locals
Els consells comarcals i els municipis amb 50.000 o més habitants han de constituir, respectivament, una ponència comarcal d'avaluació ambiental (en endavant PCAA) o una ponència municipal d'avaluació ambiental (en endavant PMAA) encarregades de dur a terme les funcions de verificació, avaluació i informe tècnic dels projectes, avaluacions ambientals i actes de control de les activitats sotmeses als diferents règims d'intervenció en què participen.
Comunicació al Departament de Medi Ambient
2.1 Els consells comarcals i els municipis amb 50.000 o més habitants han de comunicar al Departament de Medi Ambient la constitució de la PCAA i la PMAA, respectivament.
Aquesta comunicació ha d'anar acompanyada de la documentació següent:
Certificació de l'acord del consell comarcal pel qual es constitueix la PCAA, amb expressió de la seva composició.
b) Municipis amb 50.000 o més habitants:
Certificació acreditativa del nombre d'habitants de dret del municipi, segons l'última rectificació del padró municipal d'habitants.
Certificació de l'acord de l'ajuntament en el qual es constitueix la PMAA, amb expressió de la seva composició.
2.2 La comunicació i documentació annexa a què fan referència els apartats anteriors s'ha d'adreçar a la Direcció General de Qualitat Ambiental del Departament de Medi Ambient.
Règim de l'atribució de competència als municipis de menys de 50.000 habitants
Els municipis de menys de 50.000 habitants que, en l'àmbit d'intervenció de les activitats de l'annex II.2 del Decret 136/1999, vulguin assumir la competència d'informe preceptiu respecte de les emissions contaminants, la gestió de residus i altres aspectes o factors que s'han de considerar en el procés d'avaluació ambiental d'aquestes, han de constituir la seva PMAA, amb sol·licitud prèvia al conseller de Medi Ambient.
Presentació de la sol·licitud i la documentació
4.1 La sol·licitud d'atribució de competència regulada a l'article 3 de la present Ordre s'ha de presentar a la Direcció General de Qualitat Ambiental del Departament de Medi Ambient.
4.2 Aquesta sol·licitud ha d'anar acompanyada de la següent documentació:
a) Certificació acreditativa del nombre d'habitants de dret del municipi, segons l'última rectificació del padró municipal d'habitants.
b) Certificació de l'acord de l'ajuntament en el qual es crea la PMAA, amb expressió de la seva composició, funcions i règim de treball, que s'ha d'ajustar al que preveuen els articles 7 i 8 d'aquesta Ordre.
c) Relació, per tipologies, de les activitats implantades en el municipi que estiguin incloses en l'annex II.2 del Decret 136/1999, pel qual s'aprova el Reglament general de desplegament de la Llei 3/1998.
5.1 El conseller de Medi Ambient o persona en qui delegui, atesa la suficient capacitat tècnica i de gestió acreditada en la sol·licitud presentada pel municipi, i a proposta de la Ponència Ambiental i amb audiència prèvia al consell comarcal corresponent, atribuirà a aquest la competència d'avaluació i informe preceptius respecte de les activitats assenyalades en l'apartat anterior.
5.2 La resolució sobre la sol·licitud d'atribució de competència es dicta i es notifica en un termini màxim de 2 mesos.
5.3 La manca de notificació de la resolució en el termini esmentat comporta l'estimació de la sol·licitud.
La resolució es comunica a l'ajuntament sol·licitant i a l'òrgan ambiental competent del consell comarcal corresponent.
Composició de la ponència municipal d'avaluació ambiental
7.1 La composició de la PMAA s'ha d'establir específicament, en cada cas, a proposta de l'ajuntament, atenent a les tipologies d'activitats sobre les quals recaurà la intervenció de la ponència.
7.2 La part tècnica de la PMAA està constituïda, com a mínim, per un enginyer amb coneixements i experiència en instal·lacions i processos i un tècnic amb titulació universitària de grau superior o mitjà i amb coneixements i experiència en qualitat del medi, que han de realitzar, dins dels terminis assenyalats en la Llei 3/1998 o en el seu Reglament general de desplegament, una avaluació integrada de projectes tècnics, avaluacions ambientals o actes de control de les activitats, segons correspongui.
7.3 La PMAA és presidida per l'alcalde o el regidor en qui aquest delegui.
8.1 La PMAA ha de tenir caràcter permanent, o en tot cas s'ha de reunir amb la periodicitat suficient per, ateses les seves funcions, garantir el compliment dels terminis que assenyala la Llei 3/1998 o el seu Reglament general de desplegament.
8.2 Els informes relatius a la prevenció d'incendis i a la protecció de la salut s'han de sol·licitar als òrgans competents en les respectives matèries per tal d'incorporar-los a l'informe de l'òrgan ambiental de l'ajuntament.